Tasekla, d aḥric lqayen yesɛan azal meqqren deg tmeddurt n umdan, d nettat i d ul n ugdud neɣ n uɣref anda ma yella, d nettat i d azwu swayes yettidir, d nettat i d lemri uɣur yessikid akken ad yaẓ, neɣ ad yegmu ɣer sdat. Tasekla daɣen, d amezruy acku temmal-aɣ-d amek ddrent tsutwin yezrin, rnu ɣef waya teskanay-aɣ-d ilugan n tmetti amek llan d wamek ttbeddilen seg tallit ɣer tayeḍ, d ayen yeǧǧan kra n yimnekcamen akken ad ṭṭfen tamurt deg tazwara, ilaq ad zerwen qbel tasekla-ines iwakken ad ẓren amek ttxemmimen yimawlan-is d wamek teddun isuḍaf n tmetti akken ɣer taggara, ad asen-tishil truẓi n tmetti seg yiẓuran.